Source: http://www.bihon.ro/victorie-de-senzatie-pentru-csm/news-20081203-11080944
Timestamp: 2019-10-21 19:51:18+00:00

Document:
Victorie de senzaţie pentru CSM - BIHON
Victorie de senzaţie pentru CSM
3. decembrie 2008 10:11
ORADEA - Meciul din manşa secundă a primului tur din Cupa României la baschet masculin a furnizat o surpriză, CSM Oradea reuşind să învingă o echipă mult mai bine cotată, CSU Cuadripol Braşov, cu scorul de 88-81.
Chiar dacă braşovenii s-au impus în prima manşă la un scor categoric, 85-55, şi s-au calificat fără probleme în turul II, victoria orădenilor este de bun augur pentru evoluţiile lor viitoare.
CSM Oradea a condus ostilităţile pe tot parcursul întâlnirii, având în permanenţă avantaj pe tabela de marcaj. Chiar dacă echipa braşoveană a făcut deplasarea cu doar şapte jucători, fiind sigură de calificarea în turul secund al Cupei, acest fapt nu diminuează cu nimic meritele gazdelor. Adevărul este că şi antrenorul Veres Attila a folosit tot numai şapte jucători pe tot parcursul întâlnirii.
22 puncte avantaj
Orădenii au câştigat primul sfert, scor 25-16, dar oaspeţii au redus din diferenţă în sfertul secund. Gazdele au intrat la pauză în avantaj, scor 46-43. CSU Cuadripol a egalat în debutul sfertului trei, scor 51-51, dar orădenii au revenit imediat la conducere, scor 76-57. Cea mai mare diferenţă s-a înregistrat în minutul 32, scor 79-57, moment în care echipa gazdă s-a speriat parcă de posibilitatea de a recupera handicapul de 30 de puncte din tur. Braşovenii s-au trezit din pumn şi au înscris 19 puncte consecutive, scor 81-79 (’38), ameninţând victoria gazdelor. Elevii antrenorului Veres Attila au gestionat însă mai bine finalul de meci şi s-au impus finalmente cu 88-81, obţinând un succes absolut meritat.
CSM Oradea – CSU Cuadripol Braşov 88-81 (25-16, 21-27, 30-14, 12-24)
CSM Oradea: Stretea 14 (3×3), Szijártó L. 22 (4), Török 22, Demjen 4, Pascu 2, Lázár 14, Hora 8 (2). Pe foaie au mai fost înscrişi: Horga, Botos, Hidi, Vesa, S. Pop. Antrenor: Veres Attila
Taguri: baschet, csm

References: CSM 
 CSM

 CSM 

CSM 

CSM 

CSM